瘦馬行
作者：李端
朝代：唐

paragraphs: 城傍牧馬驅未過，一馬徘徊起還臥。
眼中有淚皮有瘡，骨毛焦瘦令人傷。
朝朝放在兒童手，誰覺舉頭看故鄉。
往時漢地相馳逐，如雨如風過平陸。
豈意今朝驅不前，蚊蚋滿身泥上腹。
路人識是名馬兒，疇昔三軍不得騎。
玉勒金鞍既已遠，追奔獲獸有誰知。
終身櫪上食君草，遂與駑駘一時老。
儻借長鳴隴上風，猶期一戰安西道。